b'\n_START_ARTICLE_\nKalifornianmansikkapuu\n_START_SECTION_\nKuvaus\n_START_PARAGRAPH_\nKalifornianmansikkapuu on pieni tai keskikokoinen puu. Se kasvaa yleens\xc3\xa4 4\xe2\x80\x9310 metri\xc3\xa4 korkeaksi, mutta voi kasvaa huomattavasti korkeammaksikin suotuisalla paikalla. Karummilla kasvupaikoilla se j\xc3\xa4\xc3\xa4 usein pensasmaiseksi._NEWLINE_Kaarna on sile\xc3\xa4\xc3\xa4, pinnalta oranssinpunaista ja hilseilee paperimaisina kaistaleina paljastaen vaaleampia alempia kerroksia. Alemmat kerrokset tummuvat punaisiksi pian altistuttuaan valolle. Vanhemmilla puilla rungon kaarna on tumman harmahtavaa._NEWLINE_Lehdet ovat yksinkertaisia, py\xc3\xb6ristyneen soikeita, 6,5\xe2\x80\x9313 senttimetri\xc3\xa4 pitki\xc3\xa4 ja 3,5\xe2\x80\x936 senttimetri\xc3\xa4 leveit\xc3\xa4. Lehdet ovat yleens\xc3\xa4 py\xc3\xb6ristyneit\xc3\xa4 tyvest\xc3\xa4\xc3\xa4n ja k\xc3\xa4rjest\xc3\xa4\xc3\xa4n, mutta voivat olla my\xc3\xb6s hieman hertta- tai kiilatyvisi\xc3\xa4 sek\xc3\xa4 suippok\xc3\xa4rkisi\xc3\xa4. Lehtilapa on yleens\xc3\xa4 karvaton, nahkeapintainen ja tummanvihre\xc3\xa4 yl\xc3\xa4pinnaltaan sek\xc3\xa4 vahapintaisen harmahtavanvihre\xc3\xa4 alapinnaltaan. Lehtiruoti on 2\xe2\x80\x934,5 senttimetri\xc3\xa4 pitk\xc3\xa4. Se on tavallisesti kalju, mutta joskus alapinnaltaan karvainen ja tyvest\xc3\xa4\xc3\xa4n johteinen. Kalifornianmansikkapuu on ainavihanta ja talvehtii lehtineen. Yksitt\xc3\xa4iset lehdet pysyv\xc3\xa4t puussa hieman yli vuoden ja putoavat kes\xc3\xa4ll\xc3\xa4 uusien lehtien puhjettua. Lehtien v\xc3\xa4ritys muuttuu keltaiseksi tai punertavaksi ennen niiden putoamista._NEWLINE_Kaksineuvoiset kukat kasvavat usein kerrannaisissa tertuissa. Kukintovarret ovat karvaisia. Kukat ovat nuokkuvia ja yleisv\xc3\xa4rilt\xc3\xa4\xc3\xa4n valkoisia. Kukkaper\xc3\xa4 on 3\xe2\x80\x935 millimetri\xc3\xa4 pitk\xc3\xa4 ja kalju tai harvan nystykarvainen. Suojuslehdet ovat suomumaisia, ruskeita ja 2\xe2\x80\x933,5\xc2\xa0mm pitki\xc3\xa4. Verholehdet ovat 1\xe2\x80\x932,1 millimetri\xc3\xa4 pitki\xc3\xa4. Teri\xc3\xb6 on 4,9\xe2\x80\x935,8\xc2\xa0mm pitk\xc3\xa4, muodoltaan kellomainen ja suureksi osaksi yhteenkasvanut. Siki\xc3\xa4imess\xc3\xa4 on yleens\xc3\xa4 viisi lokeroa, joissa on 2\xe2\x80\x935 siemenaihetta. Kukinta tapahtuu alueesta riippuen huhti-kes\xc3\xa4kuussa. Kukat ovat hy\xc3\xb6nteisp\xc3\xb6lytteisi\xc3\xa4 ja niiden yleisimpin\xc3\xa4 p\xc3\xb6lytt\xc3\xa4jin\xc3\xa4 toimivat mehil\xc3\xa4iset._NEWLINE_Hedelm\xc3\xa4 on tyypilt\xc3\xa4\xc3\xa4n marja. Py\xc3\xb6re\xc3\xa4t punaiset marjat ovat 0,8\xe2\x80\x932 senttimetri\xc3\xa4 halkaisijaltaan. Ne kypsyv\xc3\xa4t yleens\xc3\xa4 hein\xc3\xa4-syyskuussa, mutta saattavat pysy\xc3\xa4 puussa seuraavaan vuoteen asti. Siemenet ovat 2\xe2\x80\x932,5 millimetri\xc3\xa4 pitki\xc3\xa4. Monet el\xc3\xa4imet, varsinkin linnut sy\xc3\xb6v\xc3\xa4t hedelmi\xc3\xa4 ja levitt\xc3\xa4v\xc3\xa4t siemeni\xc3\xa4. Kalifornianmansikkapuu alkaa tavallisesti tuottaa marjoja 3\xe2\x80\x935-vuotiaana. Puu lis\xc3\xa4\xc3\xa4ntyy my\xc3\xb6s kasvullisesti juuriversoilla.\n_START_SECTION_\nLevinneisyys\n_START_PARAGRAPH_\nKalifornianmansikkapuu kasvaa luonnonvaraisena Pohjois-Amerikan l\xc3\xa4nsirannikolla Yhdysvalloista keskisest\xc3\xa4 Kaliforniasta Oregonin ja Washingtonin kautta Kanadan Brittil\xc3\xa4isen Kolumbian etel\xc3\xa4osiin. Se kasvaa avoimissa metsiss\xc3\xa4, rinteill\xc3\xa4, rotkoissa ja rannoilla. Lajia esiintyy merenpinnantasosta 1\xc2\xa0800 metrin korkeuteen.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKalifornianmansikkapuu on mereisen lauhkean vy\xc3\xb6hykkeen ilmaston puu, joka viihtyy alueilla, joilla on leudot talvet ja viile\xc3\xa4t kes\xc3\xa4t. Sen elinalueiden vuosittainen keskim\xc3\xa4\xc3\xa4r\xc3\xa4inen sadanta on yleens\xc3\xa4 790\xe2\x80\x933\xc2\xa0000 millimetri\xc3\xa4, talvien kylmimpien kuukausien keskil\xc3\xa4mp\xc3\xb6tila on 2\xe2\x80\x938 celsiusastetta ja l\xc3\xa4mpimimpien kes\xc3\xa4kuukausien keskil\xc3\xa4mp\xc3\xb6tila on 15\xe2\x80\x9325\xc2\xa0\xc2\xb0C_NEWLINE_Laji kasvaa yleens\xc3\xa4 hiekkaisilla ja savipitoisilla hyvin vett\xc3\xa4 l\xc3\xa4p\xc3\xa4isevill\xc3\xa4 mailla. Sit\xc3\xa4 esiintyy kuitenkin hyvin monenlaisilla maannostyypeill\xc3\xa4._NEWLINE_Kalifornianmansikkapuu kasvaa usein metsiss\xc3\xa4 suurempien puiden muodostaman latvuskerroksen alla. Yleisi\xc3\xa4 valtapuulajeja n\xc3\xa4iss\xc3\xa4 metsiss\xc3\xa4 ovat douglaskuusi (Pseudotsuga menziesii), l\xc3\xa4nnenhemlokki (Tsuga heterophylla), lawsoninsypressi (Chamaecyparis lawsoniana), punapuu (Sequoia sempervirens) ja keltam\xc3\xa4nty (Pinus ponderosa). Kalifornianmansikkapuu viihtyy paremmin varjossa tai puolivarjossa kuin auringossa nuorena, mutta vanhemmiten tarvitsee enemm\xc3\xa4n valoa._NEWLINE_Puun kaarna ei suojaa sit\xc3\xa4 tulelta ja mets\xc3\xa4palot tuhoavat usein kalifornianmansikkapuun maanp\xc3\xa4\xc3\xa4lliset osat l\xc3\xa4hes kokonaan, mutta puu pystyy palon j\xc3\xa4lkeen versomaan tyven pahkoistaan tai juuristostaan nopeasti. Useat sienitaudit vaurioittavat puuta, varsinkin sen lehti\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nPuuaines on kovaa ja suhteellisen kest\xc3\xa4v\xc3\xa4\xc3\xa4. Sit\xc3\xa4 k\xc3\xa4ytet\xc3\xa4\xc3\xa4n rakentamiseen, sisustukseen ja huonekalujen valmistukseen. Puuta on historiallisesti k\xc3\xa4ytetty paljon enemm\xc3\xa4n kuin nykyisin. Kalifornianmansikkapuuta arvostetaan my\xc3\xb6s koristepuuna n\xc3\xa4ytt\xc3\xa4v\xc3\xa4n kaarnansa, kiilt\xc3\xa4vien ainavihantien lehtiens\xc3\xa4 ja v\xc3\xa4rikk\xc3\xa4iden marjojensa vuoksi. Marjat ovat sy\xc3\xb6t\xc3\xa4vi\xc3\xa4, mutta niit\xc3\xa4 ei k\xc3\xa4ytet\xc3\xa4 laajalti.'